Nahotk

Nahotk (vai Nahodk; ven.: Находка [nɐˈxotkə] «löudmine») om Venäman lidn da järed meriport Merenrandaližen randan suvirandpolel. Nece om randan koumanz' lidn eläjiden lugun mödhe. Istorii Nimitihe lahted Nahotkaks Päivnouzmaižen Sibirin Nikolai Murav'jov-Amurskii-jenaral-gubernatoran pätandan mödhe «Amerika»-purulaivan ujundan aigan vl 1859. Eländpunktan aluz om pandud vn 1864 kevädel kuti Venäman imperijan gidrografine sodapost i faktorii, oliba elänzoittud vhesai 1873. Okaidihe ühtenzoitajan laivan murendusen tagut, sirtihe lähižihe külihe da futorihe, kalategim radoi. Vn 1907 kezaspäi Amerikank-külä (ven.: деревня Американка) oli pandud sirdnikoil Černigovan gubernijaspäi nügüdläižen lidnan territorijha. Severz'-se žiloid oli Nahotkan lahten randal 1930-nzil vozil, niiden kesken Nahotk-žilo. Vl 1939 nevondkundaline ohjanduzkund päti sirta pämeriportad tänna Vladivostokaspäi, kävutihe türmatud mehiden töid sauvomha järedoid valdmoid i kalaportad. Vl 1940 kätihe Nahotkad radnikžiloks. Se sai lidnan statusad vn 1950 18. päiväl semendkud. Vll 1971−1973 Päivnouzmaine-portan (ven.: порт Восточный) ezmäine jono om saudud Komsomolan udarnikoil. Vll 1990−2006 panihe Nahotkad joudjaližeks ekonomižeks zonaks vedatamha verazmaižid rahanpanijoid da šingotamha lidnad. Nahotk šingotase kahtel järedal meriportal (Nahotk i Päivnouzmaine), niiden ühthine jüguidenvend oli 60 mln tonnoid vl 2012. Meriedheotandoiden päfaterad sijadasoiš lidnas. Lihakombinat i merenproduktoiden konserviruindan edheotandad ratas. Läz nell'kümned adivpertid om avaitud. Geografijan andmused Lidn sijadase Japonijan meren i sen Nahotkan merikaran lodehližel randal, Trudnii-pol'sarel, kahesa metrad ü.m.t. keskmäižel korktusel. Matkad Vladivostokhasai om kahesakümne kilometrad päivlaskmha orhal vai 170 km avtotedme. Lähembaižed lidnad — Fokino 50 km lodeheze avtotedme i Partizansk vižkümnes kilometras pohjoižpäivnouzmha avtol vai raudtedme. Transsiban sarak tuleb meriportha Vladivostokaspäi. Lidn vedase pidust' randad kaks'kümneks kilometraks, lidnümbrik — 200 kilometras keskustoidenke, röunatab Partizanskan rajonanke. Klimat om ven mussonine. Voden keskmäine lämuz om +6,3 C°. Ekstremumad oma −25,9 C° i +36,0 C°. Paneb sadegid 746 mm vodes, enamba heinkus-elokus (135..152 mm kus). Mahusen kül'mdandan sauvondsüvüz om 142 sm. Tobmuz Kaik koume žilod mülüdas lidnümbrikho Nahotkan ližaks: Duškino (563 rist. vl 2010), Ann (ven.: Анна) i Beregovoi. Lidnümbrikon pind — 360,36 km². Lidnümbrikon pämez' om sen Administracijan pämez'. Edeližed lidnümbrikon pämehed oma Andrei Gorelov (keväz'ku 2016 — sulaku 2018) i Boris Gladkih (sulaku 2018 — heinku 2020). Eläjad Vn 2010 Venäman rahvahanlugemižen mödhe lidnan eläjiden lugu oli 159 719 ristitud, lidnümbrikon — 160 760 ristitud, vn 2021 lidnan — 139 931 ristitud. Vl 2017 kaik 151 420 ristitud elihe lidnas i 152 294 ristitud kaikes lidnümbrikos. Kaikiš suremb lidnan ristitišt oli 173 500 eläjad vl 2005, lidnümbrikon röunoiš — 186 868 eläjad vl 1989. Rahvahad (2002): venälaižed — 89,8 %, ukrainalaižed — 3,7 %, korejalaižed — 1,1 %, totarlaižed — 0,9 %, vaugedvenälaižed — 0,7 %, toižed rahvahad — 3,8 %. Ortodoksižen hristanuskondan kuz' pühäpertid oma saudud lidnas: Jumalanmaman Kazanin jumalaižen kafedraline päjumalanpert' (letihe vll 2004−2010), hengenavaidajiden ph. Maksim-kundlijan päjumalanpert' (om saudud vll 2016−2017), Raštvoiden jumalanpert', kodijumalanpert', kaks' časounäd. Protestantizman uskojiden kundad oma nevondkundaližes aigaspäi, baptizman i vižkümnenden päivän jumalankodikundan loičendpertid oma saudud. Islaman pühäpert' om avaitud vspäi 2006. Openduz Lapsiden opendusen aluzkundad oma päivkodid, keskškolad. Lidnan professionaližen opendusen aluzkundad oma Edahaižen Päivnouzmman meriškol, muzikkolledž, valdkundaline gumanitariž-politehnine kolledž, Meren valdkundaližen universitetan Nevel'skijan nimed (Vladivostok) filial. Nahotkan meritehnine škol ei ole rados vspäi 2015. Galerei Homaičendad Irdkosketused Lidnümbrikon tobmuden aluzkundoiden oficialine sait (nakhodka-city.ru). (ven.) (angl.) Lidnümbrikon Duman oficialine sait (duma-nakhodka.ru). (ven.)